CarPlay Ultra flytter ind i Hyundais nye elbil

Apple-fans med hang til elbiler kan godt spidse ører: Hyundais kommende lille elbil, Ioniq 3, bliver en af de første modeller på markedet, der kan køre med Apples spritnye CarPlay Ultra brugerflade. Det skriver mediet TopGear.

Hyundai viser bilen frem som koncept på biludstillingen i München i næste uge, men produktionen starter allerede næste år. Og selvom vi taler om mærkets billigste Ioniq-model, bliver det langt fra en skrabet oplevelse.

Ioniq 3 placerer sig mellem den kompakte Inster og Kona EV, men fordi den bygges på Hyundais nyeste elbilplatform, får den adgang til alt det digitale gear, koncernen kan levere. Det betyder blandt andet CarPlay Ultra – Apples opdaterede infotainmentsystem, hvor hele bilens skærmlayout og funktioner kan tilpasses, næsten som en iPhone.

Og for dem, der ikke sværger til Apple, byder Hyundai også på sit eget system, Pleos. Det giver mulighed for at hente ekstra funktioner og apps, lidt som at downloade tilvalg på en mobiltelefon.

Lang rækkevidde til folkelig pris

Selv om Ioniq 3 er lille, bliver rækkevidden alt andet end det. Hyundai lover to batteristørrelser:

58,3 kWh til omkring 420 kilometer (WLTP)

81,4 kWh til op mod 590 kilometer (WLTP)

Til gengæld nøjes Ioniq 3 med 400V-arkitektur, hvilket betyder lidt langsommere opladning end de større Ioniq 5 og 6 – men også lavere pris. Den forventes at starte på 35.000 euro – svarende til 260.000 kroner (inden dansk moms).

Bygges i Europa

For at holde prisen nede og undgå told, bygges bilen i Tyrkiet. Det er ikke nyt for Hyundai – faktisk blev fire ud af fem biler solgt i Europa sidste år allerede produceret på fabrikker i Tjekkiet og Tyrkiet.

I øvrigt er Ioniq 3 ikke den eneste nye model, Hyundai viser frem i München. Også prototypen på den kommende Ioniq 2, der er søsterbil til Kia EV2 vises frem under messen. Herunder en tabel med det, vi tror, vi ved om de to modeller …

| Ioniq 3 | Ioniq 2
Segment | Kompakt, lidt under Kona EV | Subkompakt crossover/SUV, under Kona/Inster
Platform & drivlinje | 400 V FWD (egen platform) | 400 V FWD (E-GMP delt med Kia EV3)
Batterikapacitet | 58,3 / 81,4 kWh | Sandsynligvis 58,3 / 81,4 kWh
Rækkevidde (WLTP) | ~420 km / ~590 km | Estimeret 400 km
Acceleration | < 8 sekunder | Ikke annonceret
Infotainment | Pleos + CarPlay Ultra | Trådløs CarPlay/Android, mulig Pleos
Designstil | Mere traditionel kompaktbil | Coupe/SUV-agtig, dynamisk “ducktail” look
Prisniveau | 35.000 euro | 30.000 euro
Markeder | Europa (muligvis bredere) | Primært Europa & selektive markeder
Lancering | Produktion tidligt 2026 | Produktion omkring midt 2026

CarPlay Ultra flytter ind i Hyundais nye elbil